SKRIFTLIG FORESPØRGSEL P-3932/00

af Francesco Turchi (UEN) til Kommissionen

(6. december 2000)

Om: Interessekonflikt på aktiemarkedet

Børsmæglervirksomheder og forretningsbanker, der placerer værdipapirer på aktiemarkedet, fremlægger meget ofte informationsmateriale, hvis korrekthed kan diskuteres, såvel hvad angår analyserne og fremtidsudsigterne som den forvaltningsmæssige baggrund og budgetsoliditeten. Det udledes heraf, at disse analyser, der mangler enhver form for kritisk behandling, er betinget af mæglervirksomhedens interesse for værdipapirets gode udvikling, hvilket aftegner en åbenlys interessekonflikt med de virksomheder, for hvilke de afgiver positive bedømmelser. De forretningsbanker, som varetager kapitalforøgelsen for registrerede virksomheder og samtidig opfordrer investorerne til at købe de pågældende værdipapirer, samt de banker, der har ydet lån til virksomheder, som er børsregistrerede af samme låneinstitut, viser desuden tydeligt, hvor udbredt og betydningsfuld interessekonflikten på børsmarkedet er. Desuden vil intet finansinstitut nogen sinde åbent erklære, at det ligger inde med værdipapirer fra de analyserede selskaber, og der findes heller ikke et effektivt undersøgelses- og kontrolsystem.

På denne baggrund kan man stille følgende spørgsmål:

1. Hvilken sandfærdighed har det informationsmateriale, der udbredes blandt offentligheden i forbindelse med virksomheders børsregistrering?

2. Hvilken grad af uafhængighed kendetegner de råd og anvisninger, som findes i de rapporter, der er udarbejdet af analytikerne?

3. Mener Kommissionen ikke, at denne interessekonflikt uundgåeligt vil skade investorerne samt markedets integritet og troværdighed?

4. Hvilke foranstaltninger agter Kommissionen at iværksætte for at beskytte de opsparere og investorer, der handler på børsen?

Svar afgivet på Kommissionens vegne af Frederik Bolkestein

(9. januar 2001)

Med henblik på at skabe et indre marked for kapital og værdipapirer er der vedtaget adskillige direktiver for at harmonisere normerne i de nationale lovgivninger om værdipapirhandel.

Investeringsselskaber, der yder investeringstjenester (herunder garantistillelse og placering), skal overholde de nationale lov, der gennemfører Rådets direktiv 93/22/EØF af 10. maj 1993 om investeringsservice i forbindelse med værdipapirer(1) (investeringsservicedirektivet). Direktivets artikel 11 fastslår udtrykkeligt, at investeringsselskaber i udøvelsen af deres virksomhed skal handle loyalt og korrekt i deres kunders bedste interesse, på passende vis skal meddele relevante oplysninger i deres kundekontakter og skal bestræbe sig for at der ikke opstår interessekonflikter, og sørge for, når disse ikke kan undgås, at deres kunder behandles korrekt.

Hvad prospekter angår, kræver Rådets direktiv 80/390/EØF af 17. marts 1980 om samordning af kravene ved udarbejdelse af, kontrol med og udstedelse af det prospekt, der skal offentliggøres med henblik på optagelse af værdipapirer til officiel notering på en fondsbørs(2), at prospektet indeholder de nødvendige oplysninger for, at investorer og deres rådgivere kan foretage en kvalificeret vurdering af udstederens aktiver og passiver, finansielle stilling, overskud og tab og fremtidsudsigter og af de rettigheder, der er knyttet til værdipapiret. Prospektoplysningerne skal godkendes af de kompetente myndigheder, men det indholdsmæssige ansvar påhviler de personer, der udarbejder prospektet. De skal erklære, at prospektoplysningerne dem bekendt er rigtige og ikke er behæftet med undladelser, der kunne forvanske det billede, prospektet skal give af udstederen og værdipapiret. Overtrædelse af forpligtelserne straffes i henhold til national lovgivning.

Offentliggørelse af finansielle undersøgelser og analyser falder imidlertid uden for direktivet, fordi det ikke kan betegnes som udførelse af investeringstjenesteydelser til offentligheden.

Der er ikke opnået enighed om andre bestemmelser om regler for finansielle mellemmænds offentliggørelse af finansielle analyser.

Kommissionen skal i henhold til handlingsplanen for finansielle tjenesteydelser, fremlægge et nyt direktiv om prospekter og revidere investeringsservicedirektivet (93/22/EØF) samt et nyt direktiv om bedre investorbeskyttelse. Kommissionen har for nyligt offentliggjort en meddelelse om revidering af investeringsservicedirektivet(3). Meddelelsen skal starte en debat om forskellige spørgsmål, herunder definitionen af investeringsservice og regler om forretningsadfærd.

Ifølge handlingsplanen skal prospektdirektivet også opdateres.

Kommissionen arbejder på et forslag til nyt direktiv om misbrug i det indre marked, som også ventes at dække levering af urigtige oplysninger, der påvirker kursen på værdipapirer, der handles på regulerede børser.

(1) EFT L 141 af 11.6.1993.

(2) EFT L 100 af 17.4.1980.

(3) KOM(2000) 729 endelig udg.